作者:歐陽詹
標題:東風二章
內容:東風葉時，匪沃匪飄。莫雪凝川，莫陰冱郊。朝不徯夕乃銷，東風之行地上兮。上德臨慝，匪戮匪梟。莫暴在野，莫醜在階。以踣以殲，夕不徯朝。隴西公來浚都兮。東風葉時，匪鑿匪穮。莫蟄在泉，莫枯在條。宵不徯晨乃繇。東風之行地上兮。上德為政，匪食匪招。莫顧於家，莫流於遼。以飽以回，晨不徯宵。隴西公來浚都兮。